Zdravé ovocné šťavy dostupné deťom
V Základnej škole v Poprade–Veľkej odštartoval v utorok minulého týždňa pilotný projekt zdravých ovocných štiav, z ktorých si môžu žiaci v rámci pitného režimu vyberať. V škole spustili do prevádzky prvý automat na zdravé, 100 % ovocné šťavy. "Naša spoločnosť sa zaoberá zdravou výživou. Aj v dnešnej uponáhľanej dobe, plnej stresu, sme prispeli niečím zdravým a chutným pre deti. Na začiatku roka nás oslovilo ministerstvo s projektom zdravej výživy, tak sme rozmýšľali, ako to urobiť. Oslovili sme spoločnosť, ktorá sa zaoberá výrobou automatov, aby nám s tým pomohla. Pretože nikde v Európe nie sú automaty na ovocné šťavy, upravili klasický. Podarilo sa ho nám pilotne spustiť tu, vo Veľkej. Všetci oslovení boli naklonení novej zaujímavej myšlienke," uviedol Ján Pahút, výrobca, dodávateľ a autor myšlienky zdravej alternatívy zo spoločnosti Carlex. Ide o klasický automat ako na kávu, len namiesto vody sa dávkuje vybraný druh ovocnej šťavy priamo do pohárika. "Boli sme oslovení pánom Pahútom začiatkom leta, aby sme mu pomohli vyvinúť prototyp automatu, ktorý bude vydávať šťavy. Nie tetrapaky, ale priamo z obalov čapovať šťavu rovno do pohára stlačením tlačidla. Automat sme počas leta vyvinuli, dva týždne bol v skúšobnej prevádzke a riešili sme drobné pripomienky. Verím, že sa tento projekt na trhu úspešne uchytí," doplnil Dalibor Pecho, zástupca banskobystrickej spoločnosti na výrobu a prevádzku automatov.
Hlavným cieľom je deťom ponúknuť namiesto sladených nápojov, plných chemických konzervantov a umelých látok, zdravú alternatívu v podobe ovocných štiav, ktoré nie sú chemicky upravované. Deti majú na výber štyri druhy – jablkovú, jablkovo–mrkvovú, jablkovo–višňovú, jablkovo–ríbezľovú v zložení 80 % jablkovej šťavy a 20 % šťavy z iného ovocia alebo zeleniny. Ide o prírodné šťavy, ktoré nie sú ničím ochutené, bez farbív, umelých sladidiel či iných látok. Pripravované sú špeciálnou technológiou s 30-dňovou zárukou, ktorú garantuje výrobca. Ovocné šťavy sa pripravujú podľa presného technologického postupu, po pasterizácii sa veľmi rýchlo šťava schladí, čím sa zabezpečí, že v nej ostanú všetky vitamíny a látky zdraviu prospešné v nezmenenej podobe a dôjde ku konzervácii. Týždeň a pol počas skúšobnej prevádzky automat denne navštívilo v priemere 50 detí. "S touto inovatívnou myšlienkou, ako už bolo spomínané, prišiel za mnou pán Pahút. Mesto Poprad je mestom nielen cestovného ruchu, športu, ale aj mestom, kde dbáme na zdravie našich detí, ktoré je na popredných miestach. Preto ma myšlienka automatu na zdravú šťavu zaujala a neváhal som podporiť takýto projekt. Teší ma, že to nie je nič vynútené a je to ďalšia voľba zdravej výživy. Ponúka sa alternatíva. Nie každý môže mliečne výrobky, ktoré sú v školách v rámci projektu mliečnej výživy dotované štátom," povedal Jozef Švagerko, primátor mesta Poprad. "Je to niečo iné ako doposiaľ a prvý týždeň, keď bol automat v prevádzke, ma presvedčil, že deti majú o šťavy záujem. Oni ešte nevedia, či je to zdravé, ale chutí im to. Je to novinka a oplatí sa s tým ísť do budúcnosti. Som rád, že deti majú možnosť výberu. Je to ďalší krok k zdravej výžive v školách," uviedol Richard Bekess, riaditeľ Základnej školy vo Veľkej. (pks)